4. Medzinárodný filmový festival Cinematik 2009

Cinematik 2009 bol v poradí 4. ročník medzinárodného filmového festivalu, ktorý sa každoročne koná v Piešťanoch. 4. ročník sa konal od 9. do 15. septembra 2009. Festival sa pôvodne kvôli finančnej kríze nemal konať, ale nakoniec sa tradícia udržala. Slávnostné zahájenie sa konalo večer 9. septembra 2009 a zahajovacím filmom sa stal francúzsky Paríž 36. Počas nasledujúcich piatich dní festivalu sa divákom predstavilo viac ako 110 filmov. Filmy sa premietali vo všetkých 5 piešťanských kinách a taktiež pomocou premietača Bažant Kinematograf.

 Sekcie 
 Nesúťažné sekcie 
 Rešpekt:François Ozon - sekcia venovaná umeleckej tvorbe francúzskeho režiséra Françoisa Ozona.
 Za hranicou kultu: Vlkolak - filmy zamerané na tématiku vlkolakov
 DoKma - La vida loca - sekcia dokumentov
 Čo dom dal - najlepšie slovenské filmy roku 2009.
 Študenské filmy - krátka aj celovečerná tvorba mladých slovenských študentov.
 Videoart
 Profil: Ondrej Rudavský - tvorba Ondreja Rudavského, hlavne videoklipy a krátke filmy.
 Rusko pod lupou - súčasné ruské filmy
 Hore dolu prúdom - filmové novinkové špeciality (Nehanební bastardi, Stiahni ma do pekla, Hranice ovládania...)
 Kinema choice - výber festivalového štábu
 Cinematik Jr. - animované filmy
 Zvláštne uvedenie 

 Súťažná sekcia 
V súťažnej sekcii Meeting Point Europe sa predstavilo 11 najlepších európskych filmov z rokov 2008 - 2009, ktoré boli vybraté ako výsledok hlasovania mladých európskych filmových kritikov z 15 krajín. Hlavnou cenou festivalu bol Meeting Point Europe Award.

 Vyhlasovanie cien 
Slávnostné odovzdávanie cien sa uskutočnilo 14. septembra v kine Fontána. Odovzdávané boli ceny v troch kategóriách. Cenu diváka za najlepší film festivalu získal anglicko-indický Oscarmi ovenčený film Milionár z chatrče. Cenu primátora mesta Piešťany získala rumunsko-anglicko-maďarská koprodukcia Katalin Varga. Hlavnú cenu festivalu, Meeting Point Europe Award, získal francúzsky film zo stredoškolského prostredia, Medzi stenami.

 Komisia 
Tak ako po minulé roky, predsedníctva sa zhostila čestná riaditeľka festivalu Božidara Turzonovová. V porote boli ďalej niektorí režiséri a filmoví kritici.

 Sprievodné podujatia 
Pre návštevníkov festivalu bolo pripravené stanové mestečko pri futbalovom štadióne, kde mali akreditovaní diváci pobyt zdarma. Okrem premietania filmov sa uskutočnili aj semináre o mediálnom vzdelávaní, rôzne workshopy a taktiež pri Dome Umenia bol otvorený Cinematik Bar. V hudobnom pavilóne sa tiež konali koncerty rôznych hudobných skupín ako Noisecut, Vandali a iné.

 Referencie 

 Externé odkazy 
www.cinematik.sk - oficiálna stránka festivalu

Kategória:Medzinárodný filmový festival Cinematik